„ Sú síðasta í langri röð aðgerða og tillagna frá sjávarútvegsráðherra og opinberra aðila til þess að veikja smábátaútgerð á Íslandi . Við lítum á þetta útspil sem hefndaraðgerða af hálfu Kristjáns Þórs Júlíussonar vegna andstöðu okkar við kvótasetningu á grásleppu . Við í Sæljóni höfum lagt tillögur til lausnar á vandamálum varðandi meðafla við grásleppuveiðar , að gefa mönnum kost á að gera hlé á veiðum án dagaskerðingar ef um óeðlilegan meðafla er að ræða . Ráðherra hefur ítrekað hafnað þeim tillögum . Við í stjórn Sæljóns , félags smábátaeigenda á Akranesi , lýsum því yfir vantrausti á sjávarútvegsráðherra Íslands Kristján Þór Júlíusson og skorum á LS að gera slíkt hið sama , “ segir Jóhannes Simonsen formaður Sæljóns , félags smábátaeigenda á Akranesi . Í fréttinni segir einnig : „ Breytingar sem koma fram í þessum drögum eru svo íþyngjandi að þær geta leitt til þess að grásleppuveiðar í Faxaflóa og víðar leggjast af . Undirtónninn í þessum aðgerðum / drögum eru gríðarlegt og hert eftirlit , takmörkuð sóknargeta og hámarkslengd neta á hvern bát verði stytt um helming , verði 3.750 m í stað 7.500 m . Ef þessar tillögur hljóta brautargengi verður afkoma grásleppubáta svo léleg að fækka þarf í áhöfnum grásleppubáta , þannig að þeir verða í flestum tilfellum einungis einn maður . “